Document ID: 32012D0143

DECIZIA CONSILIULUI
din 14 februarie 2012
cu privire la poziția Uniunii Europene față de proiectul de regulament al Comisiei Economice pentru Europa a Organizației Națiunilor Unite privind siguranța pietonilor și proiectul de regulament al Comisiei Economice pentru Europa a Organizației Națiunilor Unite privind sursele de lumină cu diode electroluminiscente (LED)
(2012/143/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Decizia nr. 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (1), în special articolul 4 alineatul (2) a doua liniuță,
având în vedere propunerea Comisiei Europene,
având în vedere aprobarea Parlamentului European (2),
întrucât:
(1)
Cerințele standardizate ale proiectului de regulament al Comisiei Economice pentru Europa a Organizației Națiunilor Unite (UNECE) privind dispozițiile referitoare la omologarea vehiculelor cu privire la siguranța pietonilor (3) și ale proiectului de regulament UNECE privind dispozițiile referitoare la omologarea vehiculelor cu privire la omologarea surselor de lumină cu diode electroluminiscente (LED) destinate utilizării în cazul lămpilor omologate ale vehiculelor cu motor și ale remorcilor acestora (4) vizează să înlăture barierele tehnice în comerțul cu autovehicule între părțile contractante la Acordul revizuit din 1958 și să garanteze că aceste vehicule oferă un nivel ridicat de siguranță și protecție.
(2)
Este necesar să fie definită poziția Uniunii cu privire la proiectele de regulament menționate și, prin urmare, crearea posibilității pentru Uniunea Europeană, reprezentată de Comisie, de a vota în favoarea acestor proiecte.
(3)
Cele două proiecte de regulament cu privire la siguranța pietonilor și, respectiv, cu privire la sursele de lumină cu diode electroluminiscente (LED) ar trebui să fie integrate în sistemul UE de omologare de tip a autovehiculelor,
ADOPTĂ PREZENTA DECIZIE:
Articolul 1
Se aprobă proiectul de regulament UNECE privind dispozițiile referitoare la omologarea vehiculelor cu privire la siguranța pietonilor, astfel cum acesta figurează în documentul UNECE TRANS/WP.29/2010/127.
Articolul 2
Se aprobă proiectul de regulament UNECE privind dispozițiile referitoare la omologarea surselor de lumină cu diode electroluminiscente (LED) destinate utilizării în cazul lămpilor omologate ale vehiculelor cu motor și ale remorcilor acestora, astfel cum acesta figurează în documentul UNECE TRANS/WP.29/2010/44 cu rectificarea aferentă acestuia.
Articolul 3
Uniunea, reprezentată de Comisie, va vota în favoarea proiectelor de regulament UNECE menționate la articolele 1 și 2 cu ocazia viitoarei reuniuni a Comitetului Administrativ al Forumului Mondial UNECE pentru armonizarea regulamentelor vehiculelor.
Articolul 4
În conformitate cu articolele 35 și 36 din Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (5), se recunoaște echivalența cerințelor din proiectul de regulament UNECE privind dispozițiile referitoare la omologarea vehiculelor cu privire la siguranța pietonilor cu cele stabilite la punctele 3.1, 3.3, 3.4 și 3.5 din anexa I la Regulamentul (CE) nr. 78/2009 al Parlamentului European și al Consiliului din 14 ianuarie 2009 privind omologarea de tip a autovehiculelor în ceea ce privește protecția pietonilor și a altor utilizatori vulnerabili ai drumurilor (6).
Articolul 5
Proiectele de regulamente UNECE menționate la articolele 1 și 2 devin parte integrantă a sistemului UE de omologare de tip a autovehiculelor.
Articolul 6
Prezenta decizie intră în vigoare în ziua următoare date publicării sale în Jurnalul Oficial al Uniunii Europene.
Adoptată la Bruxelles, 14 februarie 2012.

Labels: 13
7
8